*Hamlet - charakteristika podľa Zoje Minarovičovej*

Hamlet je asi tridsaťročný dánsky princ. Je synom kráľovnej Gertrúdy a zosnulého kráľa Hamleta a synovcom súčasného kráľa Claudia.

Tento študovaný, melancholický mladý muž je často nerozhodný a váhavý, inokedy je náchylný na vyhrážky a impulzívne činy. Hamlet je pre mňa veľkou záhadou a mužom mnohých tvárí. Miestami som nevedela pochopiť jeho pocity a smerovanie myšlienok. Raz mi prišiel statočný, bojujúci za spravodlivosť a v ďalšom vývoji deja som mala pocit, že je to len človek s horúcou hlavou, ktorý chce za každú cenu uskutočniť svoju pomstu.

Keď som si knihu prečítala po druhýkrát, opäť bol môj pohľad iný. Tentokrát som vedela oceniť jeho statočnosť, odhodlanosť a obrovskú silu jeho lásky. Napriek tomu sa mi nepáčilo, že len tak bezducho kvôli svojej pomste pripravil o život niekoľko ľudí.Z pohľadu dnešnej modernej doby mi pripomínal paranoidného šialenca,ktorý aj pri najmenšom pohybe použije bezhlavo svoj meč. Aj napriek tomu, že šialenstvo vraj predstieral, ja si myslím, že časť jeho ubitej duše určitým druhom šialenstva trpela. Veď už len fakt, že sa nechal od stráží i svojich blízkych presvedčiť, že na hrade je duch a navyše presvedčil sám seba, že sa s ním rozprával, je pre mňa určitým druhom nie veľmi zdravej mysle. Skôr mi to prišlo, akoby ten duch bol duch jeho samého a v podvedomí sám sebe povedal, že jeho otca zavraždil strýko.Takto vlastne odštartoval sériu udalostí, ktoré ovplyvnili všetkých ľudí v jeho okolí.

 Zhrnutie:

Hamlet je postava mnohých tvárí, dokáže sa formovať z mladého, hrdého muža plného energie a lásky, na melancholického, paranoidného, výbušného, no napriek tomu veľmi prefíkaného. Dielo Williama Shakespearea [je jednoducho potrebné prečítať viackrát a vždy je pohľad na hlavného hrdinu iný.](https://sk.wikipedia.org/wiki/William_Shakespeare)